钦定古今图书集成/理学汇编/文学典/第111卷 > 张以诚
## 钦定古今图书集成/理学汇编/文学典/第111卷 > 张以诚

按《松江府志》：“以诚字君一，南安知府弼元孙也。始生，
室有异光。四岁能读书，稍长肆力于文章，经史百家，
朝章典故，莫不该洽，名日益高。万历二十年，选贡入
太学。遭生母丧，或以压嫡为辞，且便省试，以诚泣谢
不可，持服如制。万历间，制举业，海内推嘉兴冯梦祯。
既而会稽陶望龄、上海董其昌相继称宗匠。以诚后”
起，清纯高古，与三人并称。时梦祯为祭酒，得所试义，
恨相遇晚，首列之，示六馆为楷式。辛丑成进士。廷对
擢第一人，授翰林院修撰。以诚举止安雅，敦尚名节，
以古人自期。丁母忧，孺慕无间所生，人以为难。服阕，
起知起居注。三十八年，分考会试。四十年，主考福建，
多得名隽。迁左春坊左中允。以东宫久虚讲席，上言：
“宫闱非进学之地，内侍非劝学之官。宜命皇太子出
御讲筵，以重国本，慰人心。”援引得失，词旨剀切，时论
韪之。四十一年，转右谕德。乞省亲，未报。会使命还，父
疾作，以诚晨夕吁天，愿以身代。父卒，哀毁如不欲生，
营葬劳瘁。归而咯血，遂不起，年四十八。以诚门无杂
宾，勤于笔墨，短笺小疏，咸出手裁。其文章宗苏诗，儗
孟襄阳，小楷规摹大令，清劲有法。所著《酌春堂集》若
干卷。